Divadelná fakulta Vysokej školy múzických umení v Bratislave

Divadelná fakulta Vysokej školy múzických umení (skr. DF VŠMU) je jednou z troch fakúlt VŠMU v Bratislave. Založená bola v roku 1949. V rokoch 1990 až 2004 niesla meno Činoherná a bábkarska fakulta (skr. ČaBF VŠMU).  

Fakulta sídlila do roku 2010 v budove bývalej Universitas Istropolitana na Ventúrskej ulici 3, od roku 2010 výučba prebieha v novej budove DF VŠMU na Svoradovej 4. Dekanát a niektoré katedry sú úmiestnené v budove Hudobnej a tanečnej fakulty na Zochovej ulici 1.

Poslanie a činnosť 
Divadelná fakulta samostatne a slobodne rozvíja vzdelávaciu, umeleckú a vedeckú činnosť a vytvára pre tieto činnosti primerané podmienky. Spolupracuje s umeleckými školami, kultúrnymi a spoločenskými subjektami doma aj v zahraničí. Jej absolventi patria medzi popredných divadelníkov pôsobiacich na Slovensku aj v zahraničí.

Vzdelávanie 
Na svojich pracoviská ponúka vzdelávanie v akreditovaných študijných programoch a študijných plánoch: 

V študijnom odbore Umenie poskytuje vo všetkých troch stupňoch vysokoškolského štúdia študijný program Divadelné umenie so študijnými plánmi:  

 herectvo
 divadelná réžia
 divadelná dramaturgia a dramatická tvorba
 divadelná scénografia
 divadelný manažment
 bábkoherectvo
 bábkarská réžia a dramaturgia
 bábkarská scénografia a technológia

V študijnom odbore Vedy o umení a kultúre fakulta zabezpečuje realizáciu študijného plánu divadelné štúdiá, ktorý je súčasťou študijného programu "teória divadla, filmu a hudby", ktorý zastrešuje Inštitút teórie divadla, filmu a hudby VŠMU.

Úspešní absolventi umeleckých študijných programov získavajú akademické tituly bakalár, magister umenia a artis doctor - doktor umenia. Absolventi vedeckých programov získavajú akademické tituly bakalár, magister a philosophiae doctor - doktor filozofie.

Umelecká činnosť 
Neoddeliteľnou súčasťou štúdia na Divadelnej fakulte je umelecká činnosť a jej verejná prezentácia odbornej aj laickej verejnosti. Fakulta prevádzkuje vlastné divadlo – Divadlo Lab, ktoré sídli v budove fakulty na Svoradovej ulici 4. Pod Divadlo Lab patria aj tri ďalšie komorné štúdiá – Štúdio 1 na Zochovej 1 využívané Katedrou bábkarskej tvorby a Kaplnka a Burkovňa v priestoroch bývalej Universitas Istropolitana na Ventúrskej 3. Divadelné priestory slúžia na prezentáciu záverečných a ročníkových prác študentov. Reflexii umeleckej tvorby sa venujú študenti divadelných štúdií, ktorí okrem iného vydávajú aj časopis Reflektor.  

Fakulta od roku 1977 každé dva roky organizuje medzinárodný festival vysokých divadelných škôl Istropolitana Projekt.

Katedry 
 Katedra herectva
 vedúci katedry: doc. Mgr. art. Michal Vajdička
 Katedra divadelnej réžie a dramaturgie
 vedúci katedry: prof. Mgr. Roman Polák
 Katedra divadelného manažmentu
 poverená vedením: Mgr. Zuzana Mrvová, PhD.
 Katedra scénografie
 poverený vedením: doc. Ing. arch. Mgr. art. Ján Ptačin, ArtD.
 Katedra bábkarskej tvorby
 vedúci katedry: prof. PhDr. Ida Hledíková, PhD.
 Katedra divadelnej vedy
 vedúci katedry: Mgr. Ján Šimko, PhD.
Kabinet rečovej a hlasovej prípravy
vedúca kabinetu: doc. Mgr. art. Katarína Šafaříková, ArtD.

Akademickí funkcionári 
 dekan DF VŠMU: Matúš Benža, MA, ArtD.
 prodekanka pre študijnú činnosť: Mgr. art. Martina Mašlárová, PhD.
 prodekanka pre umeleckú a vedeckú činnosť: doc. Zdenka Pašuthová, ArtD.
 prodekan pre zahraničnú činnosť: doc. Michal Režný, ArtD.

Externé odkazy 
 Divadelná fakulta VŠMU; oficiálna stránka fakulty (po slovensky)

 
Vysoká škola múzických umení v Bratislave